Skrukketrollfluer

Skrukketrollfluer (Rhinophoridae) er en liten familie av fluer som lever som parasitter på skrukketroll. De ble tidligere regnet til spyfluene. Trolig finnes det fem eller seks arter i Norge.

Utseende 
Små til middelsstore (2 – 11 mm), kraftige fluer, sterkt hårete. De ligner snyltefluene. De er vanligvis mørke, men av og til gulaktige, aldri metallfarget. Brystet (thorax) er kledt med lange hår og børster. Bakkroppen er mer eller mindre sylindrisk, med kraftige, piggaktige børster. 

Vingene varierer i farge og størrelse, og er ofte ulike hos de to kjønnene. Bak vingefestet (armhulen), sitter to store vingeskjell (kalt squamae), det største underst. 

Beina er korte, slanke og kraftig hårete.
 
Hodet er mer eller mindre rundt med ovale fasettøyne, som møtes i pannen hos noen hanner. Pannen er bred med mange kraftige børster. Antennene er tre-leddete, det første leddet er lite, det andre danner en hette over det tredje, som er noe avlangt og peker nedover. Det andre leddet har en lengdefure på utsiden. Nær roten på det tredje leddet sitter en antennebørste (arista) som er fint hårete eller av og til fjærgrenet. De har en kraftig kinnbørste (vibrissa). Bakhodet og området under fasettøynene har mange og til dels lange hår.

Larvene er mer eller mindre pølseformede.

Levevis 
Alle de artene der biologien er kjent er parasitter med larver som utvikler seg inne i skrukketroll, som er landlevende krepsdyr. 

Hunnene legger egg på steder der skrukketrollene har vært (de kan lukte stoffer som skrukketrollene skiller ut). De nyklekte larvene er ganske raske og beveger seg omtrent som igler. De henger seg på passerende skrukketroll og borer seg inn i verten gjennom den myke huden på undersiden av dyret. Larven spiser opp skrukketrollet fra innsiden og forvandler seg til en puppe inne i det tomme skallet. Av og til kan mer enn én larve utvikle seg i det samme skrukketrollet. 

De voksne fluene er dagaktive og besøker gjerne blomster. De løper rundt i rykk og napp mens de gjerne «rister» på vingene.

Systematisk inndeling / Norske arter 
Skrukketrollfluer tilhører overfamilien Oestroidea. De andre familiene i denne gruppen er Hudbremser, Nesebremser, Magebremser,  Spyfluer, Kjøttfluer og  Snyltefluer.

 Tovinger, Diptera
 Fluer, Brachycera
 Høyere fluer, Cyclorrhapha
 Schizophora
 Calyptratae
 Oestroidea
 Skrukketrollfluer, (Rhinophoridae)
 Slekt Melanophora Meigen, 1803
 Melanophora roralis (Linnaeus, 1758)
 Slekt Paykullia Robineau-Desvoidy, 1830
 Paykullia brevicornis (Zetterstedt, 1844)
 Paykullia maculata (Fallén, 1815)
 Slekt Phyto Robineau-Desvoidy, 1830
 Phyto cingulata (Zetterstedt, 1844)
 Slekt Rhinophora Robineau-Desvoidy, 1830
 Rhinophora lepida (Meigen, 1830)  – funnet i Sverige, foreløpig ikke i Norge
 Slekt Tricogena Rondani, 1856
 Tricogena rubricosa (Meigen, 1824)

Referanser

Kilder 
 Pape, T. 1998. Family Rhinophoridae. I: Papp, L. og Darvas, B. (red.): Contributions to a Manual of Palaearctic Diptera. 3: 679-689. Science Herald, Budapest.
 Nettressursen Fauna Europaea.

Eksterne lenker 
 

Fluer
Parasitter